গত সপ্তাহেই ঝড় বয়ে গেছে রিয়াল মাদ্রিদের ওপর দিয়ে। সেই ঝড়েই সান্তিয়াগো বার্নাব্যুতে শেষ হয়ে যায় কোচ হুলেন লোপেতেগি অধ্যায়। ৫২ বছর বয়সী স্প্যানিশ কোচের বিদায়ের পর অন্তর্বর্তীকালীন কোচ হিসেবে লস ব্লাঙ্কোসদের হাল ধরেছেন সান্তিয়াগো সোলারি। ছোট কাঁধে বড় দায়িত্ব সামলাতে পারবেন তো? স্বাভাবিকভাবে সোলারিকে নিয়ে প্রশ্নটা উঁকি দিয়েছিল সবার মনে। আপাতত তা ভালোভাবেই সামাল দিয়েছেন ৪২ বছর বয়সী কোচ। দায়িত্ব নেওয়ার পরদিনই কোপা ডেল রে’তে মেলিয়ার বিপক্ষে রিয়ালকে বড় জয় এনে দিয়েছেন। তবে সোলারি নিজের কোচিং ক্যারিয়ারে সবচেয়ে বড় পরীক্ষাটা দিয়েছেন পরশু। লোপেতেগির অধীনে টানা পাঁচ ম্যাচ জয় বঞ্চিত থাকা দলকে ফিরিয়েছেন জয়ের ধারায়। ঘরের মাঠ সান্তিয়াগো বার্নাব্যুতে রিয়াল ভায়োদোলিদের বিপক্ষে ২-০ গোলের জয় পেয়েছে রিয়াল মাদ্রিদ।